runetrust/blame-folketinget-dk huggingface dataset:
Morten Messerschmidt (DF), 2022-09-08:
Det var egentlig ikke min mening at tage ordet, for jeg synes, at vi borgerlige skal finde en fælles modus og fælles gænge, når der forhåbentlig snart er et borgerligt flertal her i Folketinget.
Men det, hr. Lars Boje Mathiesen siger her, kan jeg alligevel ikke lade være med at interessere mig lidt for.
For er det ikke sådan, at Nye Borgerlige havde lavet en aftale med de andre borgerlige partier undtagen Dansk Folkeparti, for vi vil slet ikke have indvandring fra de muslimske lande, om, at den lempelse i forhold til vandrende arbejdstagere, udenlandsk arbejdskraft, skulle undtage de muslimske lande – jeg tror, Nye Borgerlige kalder det for MENAPT-landene – men at man så alligevel har valgt at lave en aftale med Radikale Venstre og andre socialistiske partier, hvor den undtagelse ikke er der?
Så hvordan kan hr. Lars Boje Mathiesen stå her og klandre de andre borgerlige partier for, at det skulle være dem, der er årsagen til, at hr. Lars Boje Mathiesen stemmer ja til muslimsk indvandring, når hr. Lars Boje Mathiesen bare kunne have holdt sig til den aftale, som han havde med de borgerlige partier, om at undtage de muslimske lande fra aftalen om udenlandsk arbejdskraft?
Lars Boje Mathiesen (NB), 2022-09-08:
Jeg tror med al respekt, at hr. Morten Messerschmidt må have hørt forkert.
Jeg står absolut ikke og klandrer de borgerlige partier for noget.
Vi synes, at vi har et fremragende samarbejde, og jeg håber da også, at Morten Messerschmidt melder sig ind i det samarbejde med de andre borgerlige partier.
Jeg er her fuldstændig enig med hr. Peter Skaarup: Lad os nu kigge fremad og få væltet statsministeren af pinden.
Når det kommer til den konkrete aftale, er det, som Nye Borgerlige siger, at vi skal have et opgør med den forfejlede tilgang, der har været til ikkevestlige indvandrere, som er kommet ind på asyl, hvilket også er sket på DF's vagt.
Vi skal ikke være protektionistiske og lukke Danmark for kvalificeret arbejdskraft.
Det ville være forfejlet i den situation, som vi står over for.
Derfor har vi indgået den aftale, som vi har, og det står vi selvfølgelig fuldt ved.
Morten Messerschmidt (DF), 2022-09-08:
Men jeg har ikke noget problem med arbejdskraft udefra.
Jeg synes bare, at Danmark har for mange muslimer.
Hvis folk skulle have lyst til at arbejde her og kommer fra Australien, USA, Indien eller andre lande og er højt kvalificeret, som hr. Lars Boje Mathiesen siger, er det da fint.
Men erkender hr. Lars Boje Mathiesen ikke, at de problemer, som vi i dag nu som anden generation må leve med, faktisk er grundlagt med dem, som vi kaldte gæstearbejdere?
Det er altså folk, der oprindelig kom for at arbejde, men hvor det via familiesammenføring og alle mulige andre ting har gjort, at vi har hundredtusindvis af folk, hvorom man tænker, at det nok ikke var hensigten med det.
Bidrager Nye Borgerlige ikke til det problem, når man bare åbner for flere udenlandske arbejdstagere også fra de muslimske lande?
Lars Boje Mathiesen (NB), 2022-09-08:
Nej, det gør vi ikke, og årsagen til det er, at da man lavede de aftaler, som hr. Morten Messerschmidt henviser til, havde man ikke en klar grænse for, hvor lang tid de kunne være her, og hvornår de skulle rejse ud igen.
I forhold til den aftale, der ligger nu, er der fuldstændig klare regler for, at folk skal forlade landet igen.
De er her for at løse en opgave midlertidigt, og det er kun, hvis der ikke er dansk arbejdskraft til at løse den.
Det synes vi er en helt anden situation end den forfejlede indvandring, som vi har set igennem mange, mange år.
Jeg mener slet ikke, at de to ting kan sammenlignes.
Pia Kjærsgaard (DF), 2022-09-08:
Jeg vil godt fortsætte lidt i samme spor.
For jeg synes jo, at det er sådan meget, meget forkert, hvis man som politiker siger, at man gerne vil begrænse indvandringen, men har den opfattelse og forståelse, at bare man kan komme hertil og klare sig selv, så er det egentlig lige meget.
Det er overhovedet ikke min og Dansk Folkepartis opfattelse.
Jeg synes, det betyder utrolig meget med den kultur, man kommer fra og bringer med til Danmark, og som vi begynder at indrette os efter.
Der er alt for mange muslimer i Danmark.
Der er alt for mange, som vi indretter os efter; vi giver alt for meget positiv særbehandling.
Og der synes jeg, at Nye Borgerlige bør være med på, at det går simpelt hen ikke.
Det var faktisk derfor, at jeg i sin tid, for mange år siden, forlod Fremskridtspartiet, for det var også den opfattelse, man havde i Fremskridtspartiet, nemlig den der liberale holdning: Bare kom hertil – hvis bare I kan klare jer selv, kan I have jeres egne vaner osv.
Det er jeg meget, meget bange for at der bliver mere og mere af i Danmark, og det bør vi gå imod.
Lars Boje Mathiesen (NB), 2022-09-08:
Hvis fru Pia Kjærsgaard har læst aftalen, ved hun godt, at man ikke bare kan komme hertil.
Der er en lang række kriterier, man skal leve op til, før man kan det.
Det er mageløst, at man skal høre DF klandre andre partier, når man lod hr. Lars Løkke Rasmussen underskrive Marrakeshaftalen og ikke trak tæppet væk under ham – noget, som hr. Morten Messerschmidt i dag erkender var en fejl.
Så er det da mageløst, at fru Pia Kjærsgaard skal stå og klandre alle os andre for de fejltagelser, som DF har lavet.
Victoria Velasquez (EL), 2022-09-08:
Tak for det.
Det er jo ikke nogen hemmelighed, at vi gerne så, at der blev afsat mere, men det er en virkelig god start.
På samme måde, som der er rigtig mange borgere, som har ondt i maven over allerede nu at kæmpe med regningerne, og som er bekymrede for, om de kan betale deres fødevarer i slutningen af måneden og den vinter, vi ser ind i, så er der også små selvstændige, som ser ind i en rigtig svær tid.
Det er jo ikke alle, der har et trecifret milliardbeløb i overskud – langtfra.
Der kunne vi fra Enhedslistens side godt tænke os at høre, om regeringen ser, at der kunne være nogle muligheder for at hjælpe dem – det kunne eventuelt være et huslejeloft – ligesom vi har set det med de selvstændige, eller om der er nogle andre tiltag, vi kunne tage.
Nicolai Wammen (S), 2022-09-08:
Jeg er selvfølgelig ked af, at hr. Lars Løkke Rasmussen ikke har fået mulighed for at holde en tale.
Det havde uden tvivl været interessant at lytte til den.
Det må vi gøre ved en anden god lejlighed.
Vi har i finanslovsforslaget afsat en forhandlingspulje til partierne.
Vi siger, at det, vi gerne vil bruge den pulje til, er sundhed, herunder psykiatrien, og ældreområdet.
Det, statsministeren jo har været ude at sige, er, at der er mange ting, der indgår i det, når vi skal rekruttere medarbejdere.
Det er arbejdsmiljø; det er ledelse; det er, om man kan være på deltid eller fuldtid.
Det er en sammenhæng, herunder også løn.
Lars Løkke Rasmussen (M), 2022-09-08:
Jamen jeg har godt set, at der er en pulje – er den ikke på 650 mio. kr. ?
– der skal bruges til ældre, psykiatrien og sundhed.
Nu skal den her finanslov jo ikke forhandles; den er bare et grundlag for en valgkamp, og så kan man så rejse rundt i Danmark og møde folk, der presser en på psykiatrien, og så kan man sige, at man har en pulje på 650 mio. kr., og når man er til møder på plejehjem med Ældre Sagen, kan man så pege på den samme pulje til ældreområdet, og når man er til møde med Danske Patienter, hvis organisationen fortsat eksisterer, når nu bevillingen til den er fjernet fra finansloven, kan man sige, at man også har en pulje til sundhedsområdet.
Hvor fører det mig hen?
Det fører mig hen til egentlig bare at spørge, om finansministeren ikke er enig i, at vi er nødt til at tage en anden snak, der også handler om, hvordan vi driver tingene.
Nu har vi i dag været vidne til det her slagsmål, hvor nogle vil fyre 40.000 – regeringen vil øjensynlig med det demografiske træk fyre 11.000 – men sandheden er vel den, at uanset hvilken økonomisk politik man lægger ned over det her, bliver vi klemt på antal hænder og hoveder.
Så forestiller finansministeren sig, at der i det her forhandlingsforløb også kommer en diskussion, der sådan mere grundlæggende handler om, hvordan vi har indrettet vores systemer?
Nicolai Wammen (S), 2022-09-08:
Nu står der, at jeg har en taletid på 30 sekunder, og på den tid kan jeg ikke give det svar, som hr. Lars Løkke Rasmussen fortjener.
Derfor bliver det i overskriftsform.
Ja, vi skal have set på, hvordan vi laver nogle grundlæggende ændringer af den måde, som vores velfærdssamfund fungerer på.
Vi skal bl.a. af med meget af det bureaukrati, vi har i dag.
Vi skal have større tillid til vores medarbejdere, og vi skal tage en række skridt, og der er løn en af de ting, vi skal tale om i den forbindelse.
Louise Schack Elholm (V), 2022-09-08:
Jeg vil sådan set spørge ind til, hvad min gode kollega hr. Troels Lund Poulsen spurgte til før, nemlig de mange danskere, der i øjeblikket mærker de her enorme stigninger på regninger på bl.a. gas, og som regeringen har sagt de gerne vil hjælpe med at komme over på fjernvarme.
Men der er ikke flere penge i fjernvarmepuljen.
Når der ikke er sat penge af på finansloven til fjernvarmepuljen, skyldes det så, at man er mere interesseret i det skatteprovenu, man får ind på gassen, end man er i at få folk omstillet til fjernvarme?
Nicolai Wammen (S), 2022-09-08:
Regeringen er dybt optaget af at få flere omstillet til fjernvarme.
Vi er i det hele taget dybt optaget af, at vi skal lave en ændring af vores energiinfrastruktur, som gør, at vi bliver grønnere, og som samtidig også giver os en sikkerhedspolitisk uafhængighed af præsident Putin i Moskva.
En af de helt store udfordringer, vi har netop nu i Europa, er, at Putin ved at skrue op og ned for hanen i den grad kan påvirke energiforsyningen til Europa og dermed også – ud over den meget konkrete situation i hvert enkelt hjem, der ikke måtte få den energi, der er brug for – europæisk økonomi.
Det vigtigste, vi overhovedet kan gøre i Danmark og i Europa, er at blive uafhængig af Putin og i øvrigt at gøre det på en grøn måde.
Louise Schack Elholm (V), 2022-09-08:
Men hvorfor har man så ikke sat penge af til, at folk kan komme over på fjernvarme?
Nicolai Wammen (S), 2022-09-08:
Vi har som regering lagt op til at investere massivt i den grønne omstilling, og vi har også lagt op til at investere i at komme over på fjernvarme.
Og det, jeg også siger, er, at skulle der blive behov for yderligere midler dér – og det kan meget vel være – er vi også parate til at omprioritere, sådan at vi kan få midler og vi kan investere dér, så vi kan få sat yderligere skub i den udvikling.
Det hører jeg at Venstre også er, og det er jo et godt udgangspunkt.
Vi har forskellige aftaler med hinanden, så det kan jo være, at vi skal prøve at se, om vi kan finde noget i fællesskab.
Allerførst må jeg sige, at jeg ikke kan genkende det billede, som hr. Kim Valentin giver af, hvordan regeringen håndterer den her udfordring.
Vi tager den dybt alvorligt.
Vi er i den situation i Danmark, at vi heldigvis har en bomstærk dansk økonomi med den højeste beskæftigelse nogen sinde, lav arbejdsløshed og en gæld, som er på vej ned under, hvad den var, før coronaen ramte.
Som et af meget få lande i Europa har vi overskud.
Men det er jo kun vigtigt i den forstand, at det giver os et stærkt fundament til at stå igennem det pres, vi nu får med inflationen.
Jeg kender hr. Kim Valentin som en seriøs politiker, og derfor ville jeg ønske, at vi ikke tillægger hinanden motiver.
Og jeg tillægger ikke hr. Kim Valentin motiver om, at man ikke tager inflationen alvorligt.
Vi kan have forskellige værktøjer til, hvordan vi vil håndtere den situation, vi står i, men at sige, at regeringen ikke tager det alvorligt, har simpelt hen ikke noget med virkeligheden at gøre.
Kim Valentin (V), 2022-09-08:
Jeg fik jo sådan set ikke svar på mit spørgsmål, men det havde jeg heller ikke regnet med.
Det kan jeg så få i anden omgang.
Og den anden omgang er så: Hvorfor påvirker reallønsfaldet, der er det største over de sidste 50 år, ikke den model, man lægger ind i den økonomiske redegørelse?
Nicolai Wammen (S), 2022-09-08:
Det korte svar på det er, at den model, der anvendes i den økonomiske redegørelse, er den samme model, som er blevet brugt af Finansministeriet i mange år.
Hvad enten det er en rød eller en blå regering, er det den samme regnemaskine, man bruger – grundlæggende.
Så sker der løbende justeringer i det, når man får ny viden, og det synes jeg er klogt, men det korte af det lange er, at det er fuldstændig gængse regnemetoder, som Finansministeriet bruger, og som vi i øvrigt forleden havde lejlighed til at forklare hr. Kim Valentin i Finansudvalget.
Jeg håber da, at det gav anledning til refleksion hos hr. Kim Valentin.
Morten Dahlin (V), 2022-09-08:
Tak for det, og tak til finansministeren.
Jeg kunne godt tænke mig at spørge ind til et af de områder, hvor de stigende priser presser utrolig mange danske familier, og det er i forhold til elregningerne, som vi ser eksplodere.
Tidligere i dag har vi jo så alle sammen fået nedsat elafgiften med 4 øre.
Det er jo ikke særlig meget, når man som almindelig familie sidder og ser ens elregning stige.
Nogle steder er det en fordobling.
Gasregningen stiger.
Alt stiger.
Og det, man får som håndsrækning, svarer til 1 l mælk om måneden.
Derfor er mit spørgsmål til finansministeren – og det er jo egentlig et meget simpelt svar, jeg leder efter, et ja eller et nej: Kan finansministeren støtte Venstres forslag om at banke elafgiften helt i bund?
Nicolai Wammen (S), 2022-09-08:
Det var rigtig fint, hvad der blev vedtaget i salen her tidligere på dagen, men jeg deler udgangspunktet med, at det bestemt ikke løser de problemer, som rigtig mange familier står med.
Vi har som regering – som jeg også har sagt ad et par omgange her – sat en række initiativer i værk med flertal fra Folketingets partier.
Det har været nødvendigt, og det har været godt, man vi påstår ikke, at vi dermed er i mål.
Det er også derfor, at vi i den finanslovsreserve, der er sat af, lægger op til, at der dér på forhånd er reserveret 2 mia. kr.
Og jeg siger også her i dag, at der kan blive brug for mere end det.
Jeg har noteret mig Venstres forslag, og det er selvfølgelig også noget af det, der indgår i vores overvejelse.
Det, vi er optaget af, er at se, hvordan vi bedst kan hjælpe danskerne i den situation, vi står i.
Det gælder i forhold til ikke at puste til inflationen, og det gælder i forhold til at hjælpe mennesker, der bliver ramt af inflationen.
Der er det forslag, Venstre kom med, én mulighed.
Der er også andre muligheder, og der skal vi se, hvilken der er bedst.
Morten Dahlin (V), 2022-09-08:
Jeg efterlyste jo egentlig et meget kort og præcist svar.
Det fik jeg desværre ikke.
Jeg tror, at der sidder mange danske familier derude og undrer sig over, hvorfor de i en tid med stigende elpriser, og hvor det bliver sværere og sværere at få enderne til at mødes, til stadighed skal betale Europas højeste elafgift.
Og den lempelse, de kan få fra regeringens side, er så på 4 øre.
Derfor vil jeg bare gerne spørge igen på vegne af de mange, jeg håber sidder og følger den her debat: Kan statsministeren – nej, statsminister er finansministeren dog ikke, ikke endnu i hvert fald – men kan finansministeren give et klart svar på, om finansministeren ligesom Venstre ønsker at banke elafgiften helt i bund?
Kim Valentin (V), 2022-09-08:
Tak for det, og tak til finansministeren.
Jeg har haft lejlighed til at stille en hel del spørgsmål i den sidste uges tid, og jeg må sige tak for forsøget, men det er altså ikke overskriften, der er det vigtigste.
Det er indholdet.
Og når man kigger i indholdet, overdrives væksten, inflationen underdrives, faldet i forbrugertilliden negligeres, det manglende arbejdsudbud lukker man øjnene for, og boligmarkedsfaldet er åbenbart ikke vigtigt nok til at gøre noget ved.
Men det værste er sådan set, at reallønnen slet ikke påvirker den model, der lægges ind i den økonomiske redegørelse.
Hvorfor gør den egentlig ikke det?
Lars Løkke Rasmussen (M), 2022-09-08:
Tak for den meget, meget effektive debat.
Jeg sad og ventede på, at jeg skulle holde et indlæg, og der var to partier før mig og fire nordatlantiske medlemmer, og jeg ved ikke, hvad der skete, men kan man undvære nogle i den offentlige sektor, kan man måske også undvære nogle i Folketinget, og så kan man jo spørge sig selv bagefter, om det har sat sig som kvalitet.
Jeg har siddet og kigget i det her finanslovsforslag, og jeg leder efter en eller anden lønpulje til sundhedsområdet, for sundhedsvæsenet er jo totalt nødlidende, løfterne fra sidste valg er ikke indfriet, og det hele er sandet til, så kvinderne i hovedstadsområdet ikke får den kræftbehandling, de burde have.
Statsministeren er så ude at sige, at vi kommer til at gøre noget ved lønnen, men det bliver så ikke i 2023, kan jeg forstå, for så ville der vel have været et element af en pulje i det her finanslovsforslag, eller er det bare mig, der har overset den?
Nicolai Wammen (S), 2022-09-08:
Det, jeg har sagt her, om, at vi skal have undersøgt fundamentet for en Kattegatforbindelse, var også det, jeg sagde, da jeg gik til valg sidst.
Jeg ved godt, at hr. Ole Birk Olesen prøver at give et andet indtryk, men det er faktisk ikke rigtigt.
Jeg var meget klar omkring, at jeg synes, det er fornuftigt, at vi får undersøgt både økonomi og miljø og klima, når det gælder en Kattegatforbindelse, for det vil i givet fald være en kæmpe investering for det danske samfund.
Derfor er det vigtigt, at man, uanset om man gør det eller vælger ikke at gøre det, har et solidt fagligt grundlag.
Og hvad andre partier måtte mene om det projekt, overlader jeg trygt til dem.
Tak for det.
Og tak for de pæne ord om samarbejdet.
Jeg vil gerne sige, at regeringen er meget opmærksom på, at ikke alene mange borgere, men også mange små og mellemstore virksomheder kan være hårdt ramt og er hårdt ramt i den her tid, og derfor vurderer vi løbende, om der er brug for yderligere tiltag.
Jeg tror, vi alle sammen har set eksempler på små virksomheder – det kan være den lille købmand eller andre – som virkelig kæmper med høje energipriser lige nu, og vi er i gang med at overveje, hvordan vi bedst kan give et bud på, hvordan vi kan hjælpe netop de erhvervsdrivende, som er kommet i klemme.
Victoria Velasquez (EL), 2022-09-08:
Tak for det.
Jeg er glad for, at vi kan være opmærksomme på, at det ikke må ske, og at de skal hjælpes.
I Tyskland har de lavet den her aftale, hvor de bl.a. også kigger på den overnormale profit inden for elsektoren.
Men noget andet, som de også går ind og kigger på, er det her med, at der ikke skal kunne lukkes for gassen, at der ikke skal kunne lukkes for varmen, og at der simpelt hen skal være en garanti for det.
Vil regeringen være med til at se på, om vi kan lave en ordning som den, de har lavet i Tyskland, så vi ikke kommer til at se, at der f.eks. er folkepensionister, der ikke har råd til at varme deres bolig op hen over vinteren?
Nicolai Wammen (S), 2022-09-08:
I forhold til den første del om de små erhvervsdrivende, der er kommet i klemme, tror jeg, at det her i lighed med det, jeg sagde, om borgerne som helhed, vil være sådan, at vi vil kunne gøre ting, der kan hjælpe, men at vi ikke kan løfte alle byrderne fra deres skuldre, hvor gerne vi end ville.
Men vi kan gøre mere, og det kigger vi på netop nu.
I forhold til det med at sikre forsyningssikkerheden vil jeg sige, at det jo er noget af det, som regeringen er optaget af at mødes med partierne om, og som også klima- og energiministeren har været ude med nogle klare meldinger om.
Peter Skaarup (DD), 2022-09-08:
Tak for det, og tak for nogle pæne bemærkninger fra finansministeren i hans opsummerende tale af debatten.
Det bliver sagt flere gange: Det sidder vi og kigger på netop nu.
Men jeg tror, at der er rigtig mange danskere, der spørger sig selv om, hvad det så er, regeringen sidder og kigger på lige nu.
Man har lagt de her 2 mia. kr. ind i finanslovsforslaget, men Danmarksdemokraterne er jo kommet med et forslag om et højere befordringsfradrag, hvis man bor i en yderkommune.
Vi har også her i dag ligesom Venstre og De Konservative foreslået, at vi skal sænke elafgiften markant.
Er det sådan noget, vi kan forvente?
For danskernes energiregninger stiger og stiger, og det, de kommer til at opleve af omkostninger i den kommende tid, er for nogle uoverstigeligt.
Nicolai Wammen (S), 2022-09-08:
Der er ingen tvivl om, at rigtig, rigtig mange danskere mærker det her rigtig, rigtig hårdt.
Det er også derfor, det er vigtigt, at vi allerede har taget en række initiativer.
Det er nogle af de husstande, der har været hårdest ramt af de højere energipriser.
Det er efter meget hård kamp lykkedes os at få et flertal på plads, som betyder, at vi kan give 5.000 kr. skattefrit til pensionister, der modtager ældrechecken.
Vi har også lige netop opnået enighed om at kunne lægge et huslejeloft over nogle af de huslejer, der ellers stod til at eksplodere.
Nogle af de ting er allerede i gang, pengene er på vej ud, men vi kan også se ind i, at der næste år bliver udfordringer, og vi kigger på, hvordan vi bedst kan hjælpe i den situation, der kommer.
Vi udelukker ikke nogen af de ting, som hr. Peter Skaarup nævnte her, men vi vil lave en vurdering af, hvor vi får den bedste hjælp for pengene, og vi skal gøre det på en måde, så vi ikke presser inflationen yderligere i vejret, men også har styr på den del af det.
Peter Skaarup (DD), 2022-09-08:
Det er selvfølgelig bedre end ingenting, men jeg må også bare sige, at det, at vi nu i Folketinget i dag har vedtaget den her sænkning på 4 øre, godt nok ikke meget.
Der er rigtig mange danskere, der overhovedet ikke kommer til at mærke det i deres økonomi i forhold til de større udgifter, de får.
Derfor må jeg spørge igen: Hvad ligger der i det, regeringen siger om, at man arbejder lige nu?
Vi hørte jo forleden dag statsministeren sige, at hun gerne vil være med til at sænke elafgiften, men der er jo ikke sket noget.
Så hvornår sker der noget, og hvad kommer der til at ske?
Nicolai Wammen (S), 2022-09-08:
Men, hr. Peter Skaarup, der er sket noget.
Der er 5.000 kr. til pensionister, der modtager ældrechecken, og de er skattefri.
Vi har lagt et loft ind over huslejer, der kan stige eksplosivt.
Det er det, der er omdrejningspunktet for den her finanslov.
René Christensen (DF), 2022-09-08:
Tak for det, og også tak til finansministeren for talen.
Hvad angår elafgift, for at blive ved det, sagde statsministeren jo i den her debat, som rigtig mange danskere også har set, at statsministeren ikke var afvisende over for at kigge på elafgiften.
Var det det, statsministeren sagde i den debat, altså at det var det, statsministeren gerne ville, eller kommer der et oplæg til, at den skal sænkes yderligere?
Der er kommet et forslag fra Venstre om at fjerne elafgiften helt.
Har regeringen også et forslag om at fjerne elafgiften helt eller noget andet, eller var det de her 4 øre, som statsministeren omtalte i det omtalte program?
Nicolai Wammen (S), 2022-09-08:
Jeg er glad for, at det i dag lykkedes at sætte afgiften lidt ned.
Men jeg vil på ingen måde påstå, at det løser alle problemer.
Det tror jeg står klart for enhver.
Det er også derfor, at vi har sat penge af i det finanslovsforslag, vi er kommet med, til yderligere initiativer, og at jeg i dag samtidig siger, at der derudover kan blive brug for mere.
Statsministeren sagde også i debatten der, at vi er åbne over for forskellige muligheder, og at vi ser på, hvad der bedst vil kunne hjælpe danskerne.
Og jeg tror, det er klogt, at vi i den her tid har et åbent sind.
Vi skal bare huske på, at hvad vi end ender med at gøre, skal det være noget, hvor vi sørger for, at det reelt hjælper folk, og at vi ikke skubber til inflationen, og der er forskellige veje til, hvordan man kan gøre det, og den vej, hr. René Christensen beskriver, er en af dem.
René Christensen (DF), 2022-09-08:
Men som jeg også sagde i min ordførertale, vil vi gerne have, at pensionsalderen stopper ved 70 år, og jeg gav også udtryk for, hvorfor vi ønsker det, altså at det var rettidig omhu.
Finansministeren siger nu, at vi skal være meget opmærksomme på, at vi lige om lidt får 125.000 mennesker på over 70 år, der bliver plejekrævende.
Er det så ikke rigtigt, at det er den udfordring, vi står med lige nu?